**ПРОЕКТ!!!**

**НАРЕДБА**

**ЗА ОРГАНИЗАЦИЯТА И ДЕЙНОСТТА НА**

**КЛУБОВЕТЕ НА ПЕНСИОНЕРА И НА ХОРАТА С УВРЕЖДАНИЯ В**

**ОБЩИНА ГУРКОВО**

**Раздел І.**

**ОБЩИ ПОЛОЖЕНИЯ**

Чл. 1. (1) С тази Наредба се уреждат организацията и дейността на клубовете на пенсионера и на хората с увреждания, наричани за краткост по–нататък "клубове", като форма за социална интеграция и социални услуги в общността.

(2) Клубовете на пенсионера се учредяват във всички населени места в Община Гурково, но не повече от един клуб за населено място.

Чл. 2.(1) Клубовете имат за цел:

1. Да съдействат за поддържане и осъществяване на социални контакти, срещи, разговори, занимания по интереси, имащи отношение към проблемите на пенсионерите, проучване, подпомагане на социално-слаби граждани от съответното населено място, организиране на посещения и помощ на самотно живеещи пенсионери.

2. Да привличат и организират хората с увреждания, проучват проблемите им, както и търсене на начини за решаването им.

Чл. 3. За изпълнение на своите цели и инициативи клубовете си сътрудничат с общинска администрация, държавни органи, неправителствени организации, юридически и физически лица и други.

Чл. 4. Клубовете са достъпни за всички лица в пенсионна възраст или с определена група инвалидност, без ограничение на възраст, пол и етническа принадлежност, при спазване на правилника за вътрешния им ред.

**Раздел ІІ.**

**СЪЗДАВАНЕ, ОРГАНИЗАЦИЯ И УПРАВЛЕНИЕ.**

Чл. 5.Клубовете се откриват, преместват и закриват с решение на Общинския съвет.

Чл. 6.Клубовете се откриват:

(1) В град Гурково - при минимум 25 желаещи пенсионери и/или хора с увреждания;

-В кметствата - при минимум 20 желаещи пенсионери и/или хора с увреждания;

-В кметско наместничество в селата Димовци, Пчелиново и Лява река – при минимум 10 желаещи пенсионери и/или хора с увреждания;

(2) След подаване на писмено мотивирано заявление до Кмета на Община Гурково.

Чл. 7. Отдел "Хуманитарни дейности, общински дейности и екология" в Община Гурково анализира работата и проучва потребностите от клубове и предлага на кмета на Община Гурково да внесе предложение в Общински съвет - Гурково за разкриване, преместване, преобразуване или закриването им.

Чл. 8.Ползването на помещенията, в които се разкриват клубовете и подходящото им обзавеждане се определя с решение на Общинския съвет.

Чл. 9. (1) Кметът на Община Гурково назначава домакин на клуба или организатор дейности.

(2) Задълженията на домакин или организатора дейности се определят с

длъжностна характеристика.

Чл. 10. (1) Клубовете организират и провеждат дейности и мероприятия със социален, здравен и културен характер, които съдействат за постигане и поддържане на пълноценно социално включване и социална интеграция в общността на пенсионерите и хората с увреждания.

(2) Основни дейности, които трябва да бъдат включени в дейността на клуба са:

1. индивидуално и групово четене на книги, вестници, списания;

2. изнасяне на беседи и лекции;

3. организиране на културно-масови мероприятие и художествена самодейност;

4. организиране на екскурзии;

5. организиране на игри на шах, табла и други;

6. честване на празници – национални, религиозни, рождени дни;

7. физкултурни занимания;

8. организиране и участие в трудови дейности;

9. организиране на здравно-профилактични мероприятия;

10. подпомагане на членовете на клубове, намиращи се в затруднено положение;

11. други

/3/ Към клубовете могат да се организират бюфети, в които без търговска надценка се предлагат чай, кафе, пакетирани захарни изделия, безалкохолни напитки, бира. Не се разрешава търговска дейност. При констатирани нарушения, санкциите са за сметка на лицето, допуснало извършването на търговска дейност.

Чл. 11.(1) Отдел "Хуманитарни дейности, общински дейности и екология" в Община Гурково подпомага методически и организационно клубовете.

(2) Разходите по поддръжката на клубовете на пенсионера и инвалида: обзавеждане, ел. енергия, отопление, телефон, вода и ремонтни дейности са за сметка на общинския бюджет.

Чл. 12. Органи на управление на клубовете са Общото събрание, Клубният съвет и Контролният съвет.

Чл. 13. (1) Общото събрание на клуба се състои от всички пенсионери и хора с увреждания, ползващи неговите услуги. Свиква се най-малко веднъж в годината и се счита за редовно, ако са присъствали 50 % плюс един от ползващите услугите на клуба.

Решенията му са валидни при обикновено мнозинство от присъстващите.

(2) Общото събрание:

1. Избира Клубен съвет на обществени начала в състав от 3 до 5 души –

председател, зам.-председател и членове.

2. Избира Контролен съвет от 3 души – председател и двама членове, които не са включени в Клубния съвет.

3. Приема правилник за вътрешния ред на клуба, който се утвърждава от Кмета на Община Гурково.

4. Обсъжда и приема отчетния доклад на Клубния съвет и Контролния съвет;

5. Гласува размера на годишния членски внос;

6. Приема програма за дейността на клуба за съответната година.

Чл. 14. Клубният съвет:

1. Организира и ръководи дейността на клуба в периода между две отчетноизборни събрания;

2. Изработва правилник за вътрешния ред;

3. Изготвя и представя на общото събрание годишен отчет за дейността на клуба;

4. Предлага програма за дейността на клуба и разпределението на средствата за

мероприятия;

5. Прави предложение за утвърждаване от Общото събрание на план-сметка за

разходите на средствата на клуба;

Чл. 15. Контролният съвет упражнява контрол за целесъобразното и законосъобразно разходване на средствата на клуба, както и за опазване на неговото имущество.

Чл. 16. Задължения на членовете на клуба на пенсионера и хората с увреждания:

1. да спазват правилника за вътрешния ред;

2. да полагат грижи за поддържане на добра хигиена в клуба;

3. да полагат грижи за стопанисване на помещенията и опазване на имуществото на клуба;

4. да спазват Правилника за организацията и дейността на клубовете на пенсионера и хората с увреждания в Община Гурково;

5. всяка година в срок до 31 март да заплащат членски внос.

Чл. 17. В клубовете се води следната задължителна документация:

1. Приходно - разходна книга;

2. Инвентарна книга за имуществото на клуба;

3. Протоколни книги за отразяване на решенията на органите на управление;

4. Списъчна книга на членския състав с подпис на всеки член на клуба;

5. Правилник за вътрешния ред на клуба.

Чл. 18. Предоставянето на клубните помещения за дейността на пенсионерските клубове не ограничава правото на общината да ги предоставя за временно ползване за събития и мероприятия, при условията и цените, определени в Приложение №11, други услуги на Общинска администрация Гурково от Наредбата за определяне и администриране на местните такси и цени на услуги на територията на Община Гурково.

**Раздел ІІІ.**

**ФИНАНСИРАНЕ.**

Чл. 19. /1/ Издръжката на клубовете е включена в бюджета на Община Гурково,

функция „Социално осигуряване, подпомагане и грижи”, дейност „Клубове на пенсионера, инвалида и други”.

/2/ Разходите по поддръжката на клубовете са за наеми, ел. енергия, отопление, телефон, вода и ремонти, както и средствата за фонд „Работна заплата” и осигурителните вноски на домакина и организаторите дейност на клубовете, са за сметка на общинския бюджет.

Чл. 20. Отдел „Финанси и счетоводство” в Община Гурково предлага необходимите средства за дейността и издръжката на клубовете за включване в общинския бюджет за съответната година.

Чл. 21. Отдел „Финанси и счетоводство” в Община Гурково извършва контрол по законосъобразното разходване на бюджетните средства от клубовете.

Чл. 22. Източници на финансиране на клубовете са:

1. средства от общинския бюджет;

2. доброволни вноски, вкл. от членски внос;

3. дарения и спонсорство;

4. други, съгласно действащата в страната нормативна уредба.

Чл. 23. Паричните вноски в клубовете се събират от определени от Клубния съвет лица срещу квитанция.

**Раздел ІV.**

**ЗАБРАНИТЕЛНИ РАЗПОРЕДБИ**.

Чл. 24. В помещенията, предоставени на клубовете, се забранява употребата на

алкохол (с изкл. на бира), цигари и хазартни игри. По изключение, се допуска употреба

на алкохол при провеждане на организирани тържества и събития.

Чл. 25. (1) В клубовете се забранява осъществяването на дейности, извън посочените в чл. 10.

(2) При неспазване на настоящата Наредба и Правилника за вътрешния ред на клуба, Клубният съвет може да отстранява членове за определено време.

**Раздел V.**

**ЗАКЛЮЧИТЕЛНИ РАЗПОРЕДБИ.**

§ 1. (1) Клубовете на територията на Община Гурково приемат правилник за вътрешния ред по чл. 13, ал. 2, т. 3 в двумесечен срок от влизане в сила на настоящата Наредба.

(2) Програмата за дейността на клубовете е ежегодна и се приема от Общото събрание на клуба в срок до 31 януари на текущата година и се представя на кмета на Община Гурково.

§ 2. Клубовете на пенсионера и на хората с увреждания не са юридически лица с

нестопанска цел по смисъла на Закона за юридическите лица с нестопанска цел.

§ 3. Съществуващите към момента на влизане в сила на настоящата Наредба клубове, следва в тримесечен срок от публикуването му на сайта на Община Гурково да приведат дейността си в съответствие с неговите разпоредби.

Настоящата Наредба влиза в сила от датата на публикуването му на сайта на Община Гурково.

Изменения и допълнения към тази Наредба могат да се правят само с Решение на Общински съвет.

Наредбата е приета с Решение № от Протокол № от . . 2026 г